Povzetek mnenja evropskega nadzornika za varstvo podatkov o začetku pogajanj o novem partnerstvu z Združenim kraljestvom

(Celotno besedilo mnenja je na voljo v angleščini, francoščini in nemščini na spletišču evropskega nadzornika za varstvo podatkov (v nadaljnjem besedilu: ENVP) www.edps.europa.eu.)

(2020/C 217/07)

Povzetek

Evropska komisija je 3. februarja 2020 sprejela Priporočilo za sklep Sveta o pooblastilu za začetek pogajanj o novem partnerstvu z Združenim kraljestvom Velika Britanija in Severna Irska.

Cilj pogajanj je vzpostaviti partnerstvo med Unijo in po potrebi Euratomom ter Združenim kraljestvom, ki bo celovito in bo zajemalo vsa interesna področja, ki so navedena v politični izjavi. Tako partnerstvo bi bilo sestavljeno iz treh glavnih delov: iz splošnih določb, ki bi med drugim vsebovale temeljna načela in temelje sodelovanja ter določbe o upravljanju, gospodarskega partnerstva in varnostnega partnerstva.

ENVP pozdravlja in podpira cilj Komisije, da bo z Združenim kraljestvom sklenila celovito partnerstvo za vzpostavitev sodelovanja, katerega bistveni elementi bi morali biti zlasti spoštovanje in varstvo človekovih pravic ter pravna država, potrditev zavezanosti pogodbenic k zagotavljanju visoke ravni varstva osebnih podatkov in polno spoštovanje pravil Unije o varstvu osebnih podatkov.

Glede na tesno sodelovanje med EU in Združenim kraljestvom, za katero se pričakuje, da se bo po koncu prehodnega obdobja nadaljevalo, ENVP pozdravlja in podpira tudi zavezo Komisije iz njenega Priporočila, da si bo prizadevala za sprejemanje sklepov o ustreznosti, če bodo izpolnjeni ustrezni pogoji.

Cilj tega mnenja je zagotoviti konstruktivne in objektivne nasvete v zvezi s predvidenim partnerstvom in oceno ustreznosti.

ENVP v zvezi s predvidenim partnerstvom daje naslednja tri glavna priporočila:

— zagotovitev, da sta varnostno in gospodarsko partnerstvo podprta s podobnimi zavezami glede spoštovanja temeljnih pravic, vključno z ustreznim varstvom osebnih podatkov,

— opredelitev prednostnih nalog, pri čemer bi bilo treba skleniti dogovore o mednarodnem sodelovanju tudi na drugih področjih in ne le v zvezi s kazenskim pregonom, zlasti za sodelovanje med javnimi organi, vključno z institucijami, organi, uradi in agencijami Unije,

— ocena vprašanja nadaljnjih prenosov osebnih podatkov ob upoštevanju Mnenja Sodišča 1/15 za gospodarsko in varnostno partnerstvo.

ENVP v zvezi z oceno ustreznosti opozarja na naslednje točke:

— pomen take ocene v skladu z direktivo o kazenskem pregonu in Splošno uredbo o varstvu podatkov za sodelovanje med javnimi organi ter njen vpliv na prenose, ki jih izvedejo institucije, organi, uradi in agencije Unije v Združeno kraljestvo,

— pomen opredelitve področja uporabe predvidenih sklepov o ustreznosti, zlasti v skladu z direktivo o kazenskem pregonu,

— za sprejetje sklepa o ustreznosti morajo biti izpolnjeni določeni pogoji in zahteve; če bi Komisija predložila osnutek sklepa o ustreznosti, bi bilo treba ENVP ustrezno in pravočasno vključiti,

— glede na poseben položaj Združenega kraljestva bi vsako odstopanje od pravnega reda EU na področju varstva podatkov, zaradi katerega bi se znižala raven varstva, močno oviralo ugotovitve o ustreznosti.

ENVP na koncu priporoča, naj Unija sprejme ukrepe za pripravo na vse možne primere, tudi na tiste, kadar sklepa oziroma sklepov o ustreznosti ne bi bilo mogoče sprejeti v prehodnem obdobju, kadar sklep o ustreznosti sploh ne bi bil sprejet ali kadar bi bil sprejet samo v zvezi z nekaterimi področji.

ENVP je Komisiji, Evropskemu parlamentu in Svetu na voljo za nadaljnje svetovanje med pogajanji in pred dokončnim oblikovanjem predvidenega partnerstva.

1. UVOD

1. Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je 1. februarja 2020 izstopilo iz Evropske unije in Evropske skupnosti za atomsko energijo. Podrobnosti izstopa so določene v Sporazumu o izstopu Združenega kraljestva iz Evropske unije in Evropske skupnosti za atomsko energijo ( 1 )

2. Sporazum o izstopu je začel veljati 1. februarja 2020 in določa prehodno obdobje, v katerem se v skladu z navedenim sporazumom v Združenem kraljestvu in zanj uporablja pravo Unije. To obdobje se bo končalo 31. decembra 2020, razen če skupni odbor, ustanovljen s Sporazumom o izstopu, pred 1. julijem 2020 sprejme enoten sklep o podaljšanju prehodnega obdobja za največ eno ali dve leti. Sporazumu o izstopu ( 2 ) je bila priložena politična izjava o okviru prihodnjih odnosov med Evropsko unijo in Združenim kraljestvom, 2020/C 34/01 (v nadaljnjem besedilu: politična izjava) ( 3 )

3. Evropska komisija je 3. februarja 2020 sprejela priporočilo za sklep Sveta o pooblastilu za začetek pogajanj o novem partnerstvu z Združenim kraljestvom Velika Britanija in Severna Irska ( 4 ) (v nadaljnjem besedilu: priporočilo). Priloga k priporočilu (v nadaljnjem besedilu: priloga) določa pogajalske smernice, ki jih je Svet pripravil za Komisijo, tj. cilje, ki bi si jih Komisija morala prizadevati doseči med pogajanji v imenu EU.

4. Priporočilo je bilo sprejeto na podlagi postopka iz člena 218 Pogodbe o delovanju Evropske unije (PDEU) za sporazume, sklenjene med EU in tretjimi državami. Kar zadeva materialno pravno podlago, Komisija priporoča, naj se sklep v tej fazi utemelji s členom 217 PDEU (pridružitveni sporazum), ob priznavanju, da bo „materialno pravno podlago za podpis in sklenitev novega partnerstva mogoče določiti šele ob koncu pogajanj“.

5. „Predvideno partnerstvo je urejeno v enotnem svežnju, ki ga sestavljajo trije glavni elementi: — splošna ureditev (vključno z določbami o osnovnih vrednotah in načelih ter o upravljanju), — gospodarska ureditev (vključno z določbami o trgovini in jamstvih glede enakih konkurenčnih pogojev) ter — varnostna ureditev (vključno z določbami o sodelovanju pri kazenskem pregonu in pravosodnem sodelovanju v kazenskih zadevah ter o zunanji politiki, varnosti in obrambi).“ (5).

6. Evropski parlament je 12. februarja 2020 sprejel resolucijo ( 6 ) o predlaganem mandatu za pogajanja o novem partnerstvu z Združenim kraljestvom. ENVP pozdravlja, da se je Evropska komisija z njim 12. februarja 2020 posvetovala o priporočilu. To mnenje ne posega v morebitne dodatne pripombe, ki bi jih ENVP lahko dal pozneje na podlagi nadaljnjih razpoložljivih informacij. ENVP pričakuje, da bo z njim pravočasno opravljeno posvetovanje o besedilu osnutka partnerstva v skladu s členom 42(1) Uredbe (EU) 2018/1725.

5. ZAKLJUČEK

20. ENVP pozdravlja in podpira cilj Komisije, da bo z Združenim kraljestvom sklenila celovito partnerstvo za vzpostavitev sodelovanja, katerega bistveni elementi bi morali biti zlasti spoštovanje in varstvo človekovih pravic ter pravna država, potrditev zavezanosti pogodbenic k zagotavljanju visoke ravni varstva osebnih podatkov in polno spoštovanje pravil Unije o varstvu osebnih podatkov.

21. Glede na tesno sodelovanje med EU in Združenim kraljestvom, za katero se pričakuje, da se bo po koncu prehodnega obdobja nadaljevalo, ENVP pozdravlja in podpira tudi zavezo Komisije iz njenega Priporočila, da si bo prizadevala za sprejemanje sklepov o ustreznosti, če bodo izpolnjeni ustrezni pogoji.

22. Cilj tega mnenja je zato institucijam EU zagotoviti konstruktivne in objektivne nasvete, saj si Komisija prizadeva, da bi jo Svet pooblastil za pogajanja o novem partnerstvu z Združenim kraljestvom, in si namerava prizadevati za sprejemanje sklepov o ustreznosti, če bodo izpolnjeni pogoji.

23. ENVP zato v zvezi s predlaganim partnerstvom priporoča: — zagotovitev, da sta varnostno in gospodarsko partnerstvo podprta s podobnimi zavezami glede spoštovanja temeljnih pravic, vključno z ustreznim varstvom osebnih podatkov, — opredelitev prednostnih nalog, pri čemer bi bilo treba skleniti dogovore o mednarodnem sodelovanju tudi na drugih področjih in ne le v zvezi s kazenskim pregonom, zlasti za sodelovanje med javnimi organi, vključno z institucijami, organi, uradi in agencijami Unije, — oceno vprašanja nadaljnjih prenosov osebnih podatkov ob upoštevanju Mnenja Sodišča 1/15 ne samo pri obdelavi podatkov iz evidence podatkov o potnikih, ampak tudi za gospodarsko in varnostno partnerstvo.

24. ENVP v zvezi z oceno ustreznosti poudarja pomen: — take ocene v skladu z direktivo o kazenskem pregonu in Splošno uredbo o varstvu podatkov za sodelovanje med javnimi organi ter njen vpliv na prenose, ki jih izvedejo institucije, organi, uradi in agencije Unije v Združeno kraljestvo, — opredelitve področja uporabe predvidenih sklepov o ustreznosti, zlasti v skladu z direktivo o kazenskem pregonu;

25. Opozarja, da morajo biti za sprejetje sklepa o ustreznosti izpolnjeni določeni pogoji in zahteve; če bi Komisija predložila osnutek sklepa o ustreznosti, bi bilo treba ENVP ustrezno in pravočasno vključiti. Poudarja, da bi glede na poseben položaj Združenega kraljestva vsako odstopanje od pravnega reda EU na področju varstva podatkov, zaradi katerega bi se znižala raven varstva, močno oviralo ugotovitve o ustreznosti. ENVP tudi priporoča, naj Unija sprejme ukrepe za pripravo na vse možne primere, tudi na tiste, kadar sklepa oziroma sklepov o ustreznosti ne bi bilo mogoče sprejeti v prehodnem obdobju, kadar sklep o ustreznosti sploh ne bi bil sprejet ali kadar bi bil sprejet samo v zvezi z nekaterimi področji.

26. ENVP pa bo Komisiji, Svetu in Evropskemu parlamentu na voljo za svetovanje v nadaljnjih fazah tega procesa. Pripombe v tem mnenju ne posegajo v morebitne dodatne pripombe, ki bi jih ENVP lahko podal v zvezi z nadaljnjimi vprašanji, ki bi se obravnavala, ko bodo na voljo dodatne informacije. ENVP pričakuje, da bo z njim opravljeno posvetovanje o besedilu osnutka partnerstva pred njegovim dokončnim oblikovanjem.

Bruselj, 24. februar 2020 Wojciech Rafał WIEWIÓROWSKI Evropski nadzornik za varstvo podatkov

(1) UL L 29, 31.1.2020, str. 7.

(2) Člen 184 sporazuma o izstopu določa: „Unija in Združeno kraljestvo si v dobri veri in ob popolnem spoštovanju svojega pravnega reda čim bolj prizadevata, da sprejmeta potrebne ukrepe za pospešena pogajanja o sporazumih, ki urejajo njune prihodnje odnose, navedene v politični deklaraciji z dne 17. oktobra 2019, in da izvedeta ustrezne postopke za ratifikacijo ali sklenitev navedenih sporazumov, da se zagotovi, kolikor je to mogoče, da se navedeni sporazumi začnejo uporabljati od konca prehodnega obdobja..“

(3) UL C 34, 31.1.2020, str. 1.

(4) COM(2020) 35 final.

(5) Stran 2 priporočila.

(6) 2020/2557(RSP) Resolucija Evropskega parlamenta z dne 12. februarja 2020 o predlaganem mandatu za pogajanja o novem partnerstvu z Združenim kraljestvom Velika Britanija in Severna Irska (P9_TA(2020)0033).